Baitseanape ba dumela fa puo nngwe le nngwe e humile thata fa go tla mo mafokong a a amanang le dikarolo tsa mmele, go tswa fela gore dikarolo tseo setšhaba seo se di dirisa jang e bile se di tlhaloganya jang. Dingwe tsa dikarolo tse dipuo ka bontsi di bopileng mafoko le diane ka tsone ke tse di tshwanang le pelo kgotsa sefatlhego. Pelo ka e bofitlha e bile ga e itsege re le batho re e akanyetsa dilo di le dintsi e bile re dumela fa e dira dilo tse re ka sekeng ra di supela. Sekai ke jaaka o kgona go tshwara motho ka pelo kgotsa o re ga o a isa selo sengwe mo pelong. Se se supa tumelo ya rona ka karolo e ya mmele le dilo tse e ka di dirang. Re dumela fa e tshwana le boboko e kgona go gakologelwa dilo. Mme ga nkitla ke tsenelela mo kgannyeng ya pelo ka ke setse ke kwadile ka yone mo go tseneletseng mo kgatisong ya Mokgosi mo dibekeng tse di fetileng. Ke eletsa go itebaganya le karolo e le nngwe fela ya mmele, e bong matlho.